text: 28.000 persones han viscut aquestes festes amb la Sagrada Família - Arquebisbat de Barcelona
  28.000 persones han viscut aquestes festes amb la Sagrada Família
  La Basílica ha ofert la possibilitat de viure l'emoció de l'esperit de Nadal amb les tradicionals activitats del mes de desembre
  [Sagrada Família] Més de 28.000 persones han pogut sentir i viure aquest any l'esperit de Nadal a través de les diferents propostes que s'han ofert des de la Sagrada Família. Han compartit l'alegria d'aquest temps i les setmanes en què ens vam preparar per celebrar-lo, l'Advent.
  Festes multitudinàries
  El 30 de novembre, es va viure l'emoció de la música i l'esperit de Nadal amb el tradicional concert de Nadal. Aquest any va ser a càrrec de l'Orquestra Nacional Clàssica d'Andorra (ONCA) i del Cor de Cambra del Palau de la Música Catalana. Va comptar amb la direcció del lleidatà Xavier Puig i amb el violinista andorrà Gerard Claret com a concertino director. Més de 1.300 persones, entre les quals hi havia les persones guanyadores de les entrades que la Sagrada Família va sortejar entre el públic general, van poder assistir-hi.
  Aquest mateix dia va començar el taller de Nadal, que va oferir un total de trenta sessions fins al 5 de gener. Més de quatre-cents nens i nenes d'entre 6 i 12 anys i els seus acompanyants van poder gaudir d'una visita a la Basílica. Va centrar-se, sobretot, a conèixer els detalls de la façana del Naixement, la façana que explica la vinguda al món de Jesús. Posteriorment, els nens i les nenes van participar en un taller de manualitats, on van elaborar una estrella que ha pogut formar part de la decoració del seu arbre de Nadal.